
A nemes rothadás körülményeinek hatása a Botrytis cinerea morfológiájára, valamint a gomba alternatív oxidáz enzimének aktivitására és kifejeződésére

A Botrytis genuszba tartozó fajok olyan fonalas gombák melyek fitopatogének és jelentős gazdasági kárt tudnak okozni. A B. cinerea leginkább a mérsékelt égövön terjedt el, és ott nagyszámú, eddig bizonyítottan 235 gazdanövényen képes a szürkerothadás (pouriture grise) nevű betegséget kiváltani. Megfelelő körülmények között (szőlőfajta, klimatikus tényezők), az érett, magas cukortartalmú szőlőszemeken nemes rothadás (pouriture noble) is kialakulhat.
Célunk a szürke- és nemes rothadás modellezésével, hogy megfigyelhessük a különböző differenciáló körülmények hatását a gomba élettani tulajdonságaira nézve. A kapott eredményeket statisztikai értékeléssel támasztottuk alá.
Legutóbbi kutatási eredmények alapján, a Botrytis cinerea fajkomplex legalább két fajt foglal magába, B. cinerea sensu sticto (II. csoport) és B. psudeocinerea (I. csoport), melyek közé tartozó törzsek genetikai alapon elkülöníthetőek, különböznek a patogenitásukban és eltérő módon tolerálják a különböző fungicideket.
Elsőként a Botrytis cinerea I-es és II-es fajcsoportjába tartozó, 10 kiválasztott törzs morfológiai tulajdonságait vizsgáltuk különböző körülmények között: két hőmérsékleten (8, és 25 oC) és eltérő ozmotikus körülmények modellezésével (10 és 250 g/l glükóz). A vizsgálatokat makroszkópos mérésekkel és fénymikroszkópos megfigyeléssel végeztük el. Eredményképpen kijelenthető, hogy a törzsek növekedése a nemes rothadás körülményei közt sokkal gyengébb volt, mint a szürkerothadás esetében, azonban mikroszkopikusan nem volt jelentős különbség a törzsek közt.
Kísérleteinkben összehasonlítottuk, a B. cinerea I-es és II-es fajcsoportjába tartozó, 10 kiválasztott törzs alternatív oxidáz (AOX) aktivitását is. Az AOX fehérje a légzési láncban található terminális kinon oxidáz, a divas karboxilát fehérjecsalád tagja, expressziója gyakran megnő biotikus és abiotikus stressz hatására. Az eredmények alapján megállapítható, hogy abiotikus stressz (alacsony hőmérséklet -és magas ozmotikus nyomás) hatására, a nemes rothadást modellező körülmények esetén, az alternatív légzési útvonal aktivitása jelentősen megnőtt.
A B05.10 B. cinerea sensu stricto, magas patogenitást mutató típustözs esetében nyomon követtük, hogy az idő elteltével és a szénhidrátforrás emelkedő koncentrációjával, hogyan változik az aox expressziója. A vizsgálatot Northern analízissel végeztük el. A magas cukorkoncentrációkon az aox enzim expressziója jelentősen emelkedett.



